CELEX: 32014D0510
Language: ro
Date: 2014-07-29 00:00:00
Title: 2014/510/UE: Decizia de punere în aplicare a Comisiei din 29 iulie 2014 de modificare a Deciziei de punere în aplicare 2014/88/UE de suspendare temporară a importurilor din Bangladesh de produse alimentare care conțin sau constau în frunze de betel ( „Piper betle” ), în ceea ce privește perioada sa de aplicare [notificată cu numărul C(2014) 5327]  Text cu relevanță pentru SEE

31.7.2014   
            
            
               RO
            
            
               Jurnalul Oficial al Uniunii Europene
            
            
               L 228/33
            
         DECIZIA DE PUNERE ÎN APLICARE A COMISIEI
   din 29 iulie 2014
   de modificare a Deciziei de punere în aplicare 2014/88/UE de suspendare temporară a importurilor din Bangladesh de produse alimentare care conțin sau constau în frunze de betel („Piper betle”), în ceea ce privește perioada sa de aplicare
   
      
         [notificată cu numărul C(2014) 5327]
      
   
   (Text cu relevanță pentru SEE)
   
      (2014/510/UE)
   
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 178/2002 al Parlamentului European și al Consiliului din 28 ianuarie 2002 de stabilire a principiilor și a cerințelor generale ale legislației alimentare, de instituire a Autorității Europene pentru Siguranța Alimentară și de stabilire a procedurilor în domeniul siguranței produselor alimentare (1), în special articolul 53 alineatul (1) litera (b) punctul (i),
   întrucât:
   
               (1)
            
            
               Decizia de punere în aplicare 2014/88/UE a Comisiei (2) a fost adoptată ca urmare a unui număr mare de notificări emise către Sistemul rapid de alertă pentru alimente și furaje (RASFF) din cauza prezenței unei game largi de tulpini de salmonella, inclusiv de Salmonella typhimurium, descoperite în produsele alimentare. Această tulpină este al doilea cel mai raportat serotip la om și a fost descoperită cu prevalență ridicată în produse alimentare care conțin sau constau în frunze de betel („Piper betle”, cunoscut în general sub denumirea de „frunze de paan” sau „betel quid”) din Bangladesh. Începând din 2011, Regatul Unit a raportat numeroase focare de intoxicare cu salmonella provocată de frunzele de betel. În plus, este probabil ca numărul de cazuri să fie subraportate în Uniune.
            
         
               (2)
            
            
               În consecință, Decizia de punere în aplicare 2014/88/UE interzice până la 31 iulie 2014 importul în Uniune de produse alimentare care conțin sau constau în frunze de betel din Bangladesh.
            
         
               (3)
            
            
               În februarie 2014, Bangladesh a prezentat un raport actualizat privind punerea în aplicare a planului său de acțiune în vederea soluționării deficiențelor identificate în timpul unui audit efectuat de către Oficiul Alimentar și Veterinar al Comisiei Europene în 2013. Acesta a arătat că punerea în aplicare este încă în curs de derulare și nu a fost încă finalizată.
            
         
               (4)
            
            
               Astfel, au rămas o serie de aspecte nesoluționate care trebuie abordate. În special, nu a fost încă pus în aplicare programul de export propus de industrie în ceea ce privește exportul de frunze de betel. Interdicția autoimpusă privind exportul de frunze de betel introdusă de Bangladesh în mai 2013 rămâne în vigoare. Cu toate acestea, nu s-a dovedit a fi pe deplin eficace și, de la adoptarea sa, au fost raportate la RASFF nouă cazuri de tentative de import de frunze de betel în Uniune. Prin urmare, nu se poate concluziona că garanțiile furnizate de Bangladesh sunt suficiente pentru a face față riscurilor grave pentru sănătatea umană. Măsurile de urgență stabilite prin Decizia de punere în aplicare 2014/88/UE ar trebui, așadar, să rămână în vigoare.
            
         
               (5)
            
            
               Prin urmare, perioada de aplicare a Deciziei de punere în aplicare 2014/88/UE ar trebui să fie prelungită până la 30 iunie 2015.
            
         
               (6)
            
            
               Măsurile prevăzute în prezenta decizie sunt conforme cu avizul Comitetului permanent pentru plante, animale, produse alimentare și hrană pentru animale,
            
         ADOPTĂ PREZENTA DECIZIE:
   Articolul 1
   Articolul 4 din Decizia de punere în aplicare 2014/88/UE se înlocuiește cu următorul text:
   
      „Articolul 4
      
      Prezenta decizie se aplică până la 30 iunie 2015.”
   
   Articolul 2
   Prezenta decizie se adresează statelor membre.
   
      Adoptată la Bruxelles, 29 iulie 2014.
      
         
            Pentru Comisie
         
         Tonio BORG
         
            Membru al Comisiei
         
      
   
   
      (1)  JO L 31, 1.2.2002, p. 1.
   
      (2)  Decizia de punere în aplicare 2014/88/UE a Comisiei din 13 februarie 2014 de suspendare temporară a importurilor din Bangladesh de produse alimentare care conțin sau constau în frunze de betel („Piper betle”) (JO L 45, 15.2.2014, p. 34).